ET Euroopa Liidu Teataja L 125/36

KOMISJONI OTSUS,

30. aprill 2008,

finantskoolituse eksperdirühma moodustamise kohta

(2008/365/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

ning arvestades järgmist:

(1) Euroopa Ühenduse asutamiselepingu artiklis 3 loetletakse ühenduse ühe ülesandena sellise siseturu tagamine, mida iseloomustab kaupade, isikute, teenuste ja kapitali vaba liikumise takistuste kõrvaldamine liikmesriikide vahel.

(2) Euroopa Ühenduse asutamislepingu artikliga 95 kohustatakse komisjoni tarbijakaitset käsitlevates ettepanekutes siseturu rajamise ja toimimise kohta võtma aluseks kaitstuse kõrge taseme, võttes arvesse kõiki uusi teaduslikel faktidel põhinevaid suundumusi.

(3) Euroopa Ühenduse asutamislepingu artikliga 149 kohustatakse ühendust aitama kaasa kvaliteetse hariduse arendamisele, soodustades koostööd liikmesriikide vahel ja vajaduse korral toetades ja täiendades nende tegevust, samal ajal täiel määral respekteerides liikmesriikide vastutust õpetuse sisu ja haridussüsteemide korralduse eest ning nende kultuurilist ja keelelist mitmekesisust.

(4) Euroopa Ühenduse asutamislepingu artikliga 153 kohustatakse ühendust tarbijate huve edendama ja kõrgetasemelise tarbijakaitse tagamiseks aitama kaitsta tarbijate tervist, turvalisust ja majanduslikke huve, samuti edendama nende õigust teavitamisele, koolitamisele ja organiseerumisele oma huvide kaitseks.

(5) Finantsteadmised on olulised, et tagada ühtse turu otsene kasu Euroopa kodanikele, andes neile suutlikkuse teha teadlikke otsuseid finantsteenust ostes ja mõista ka isiklike finantsasjade olulisi põhitõdesid, nagu osutatud komisjoni teatises „21. sajandi Euroopa ühtne turg”. (1)

(6) Finantsteadmiste olulisust on tunnustatud ka valges raamatus „Finantsteenuste poliitika (2005–2010)”, (2) rohelises raamatus jaefinantsteenuste kohta ühtsel turul, (3) majandus- ja rahandusministrite nõukogu 8. mai 2007. aasta järeldustes (4) ning Euroopa Parlamendi resolutsioonis finantsteenuste poliitika kohta. (5)

(7) Komisjon avaldas teatise „Finantsteadmised”, (6) milles lisaks muudele algatustele teatati eksperdirühma moodustamisest, kellel on praktiline kogemus finantskoolituse valdkonnas.

(8) Eksperdirühm peab jagama ja edendama parimaid tavasid finantskoolituse valdkonnas ja toetama komisjoni tegevust finantskoolituse valdkonnas.

(9) Eksperdirühm peab koosnema finantskoolituse valdkonnas pädevatest ja erialateadmistega isikutest, kes esindavad laia hulka avaliku ja erasektori sidusrühmi.

(10) Seetõttu tuleb luua finantskoolituse eksperdirühm ning määrata selle pädevus ja täpsustada ülesehitus,

ON TEINUD JÄRGMISE OTSUSE:

Artikkel 1

Käesolevaga moodustatakse finantskoolituse eksperdirühm (edaspidi „eksperdirühm”).

Artikkel 2

Ülesanded

Eksperdirühma ülesanded on järgmised:

— jagada ja edendada finantskoolituse parimaid tavasid;

— anda komisjonile nõu, kuidas rakendada kõrgetasemeliste finantskoolituskavade põhimõtteid, millele viidatakse komisjoni teatises „Finantsteadmised”;

— aidata komisjonil kindlaks teha mis tahes õiguslikud, regulatiivsed, halduslikud ja muud takistused seoses finantskoolituste pakkumisega;

— anda komisjonile nõu, kuidas tuvastatud takistusi kõrvaldada;

— aidata kaasa finantsteadmisi käsitlevas teatises esitatud mitmesuguste algatuste ettevalmistamisele ning aastaks 2010 kavandatud algatuste hindamisele.

Komisjon võib konsulteerida eksperdirühmaga mis tahes finantskoolitusega seotud küsimuses.

Artikkel 3

Koosseis ja ametisse nimetamine

1. Käesoleva otsuse vastuvõtmisel avaldab komisjon kutse kandideerimisavalduste esitamiseks liikmesriikide ametiasutustele, teadusasutustele, finantsteenuste pakkujatele, tarbijakaitseorganisatsioonidele ja muudele asjaomastele rühmadele, kes soovivad esitada eksperdirühma liikmekandidaate. Kandideerimisavaldusi võetakse vastu ka eraisikutelt.

2. Komisjon nimetab eksperdirühma liikmed ametisse finantskoolituse valdkonnas pädevate ja erialateadmistega asjatundjate hulgast. Liikmed nimetatakse ametisse isikuliselt ning nad nõustavad komisjoni välistest mõjudest sõltumatult.

3. Kandidaadid, kes loeti eksperdirühma kuulumiseks sobivaks, kuid keda ametisse ei nimetatud, võidakse kanda reservnimekirja, mida komisjon võib kasutada asendusliikmete ametisse nimetamiseks.

4. Eksperdirühm koosneb maksimaalselt 25 liikmest.

5. Kohaldatakse järgmisi sätteid:

— Eksperdirühma liikmed nimetatakse ametisse kolmeks aastaks ning seda saab pikendada. Liikmed jäävad ametisse kuni nende asendamiseni või kuni nende ametiaeg lõpeb. Ametiaja alguseks loetakse eksperdirühma esimest koosolekut.

— Liikmed, kes ei suuda eksperdirühma töös enam tõhusalt osaleda, kes lahkuvad ametist või kes ei täida Euroopa Ühenduse asutamislepingu artiklis 287 või käesolevas lõigus nimetatud tingimusi, võib ülejäänud volituse ajaks asendada.

— Liikmed, kes on määratud ametisse isikuliselt, kirjutavad igal aastal alla kohustusele tegutseda lähtuvalt avalikest huvidest ning avaldusele erapooletust kahjustada võivate huvide puudumise või olemasolu kohta.

— Liikmete nimed avaldatakse eksperdirühmade avalikus registris ning siseturu ja teenuste peadirektoraadi veebisaidil. Liikmete nimede kogumisel, töötlemisel ja avaldamisel lähtutakse määrusest (EÜ) nr 45/2001 üksikisikute kaitse kohta isikuandmete töötlemisel.

Artikkel 4

Töökorraldus

1. Eksperdirühma eesistuja on komisjon.

2. Kokkuleppel komisjoniga võib moodustada alamrühmi, kes tegelevad konkreetsete küsimuste lahendamisega eksperdirühma antud volituste alusel. Alamrühmad saadetakse laiali kohe pärast ülesande täitmist.

3. Eesistuja võib juhul, kui see on kasulik ja/või vajalik, kutsuda eksperdirühma või alamrühma aruteludes osalema vaatlejaid, kes on pädevad päevakorras olevates küsimustes.

4. Eksperdirühma või alamrühma aruteludes osalemisel saadud teavet, mis on komisjoni arvates konfidentsiaalne, ei tohi avaldada.

5. Eksperdirühm ja tema alamrühmad kohtuvad üldjuhul komisjoni tööruumides vastavalt komisjoni kehtestatud korrale ja ajakavale. Sekretariaaditeenused tagab komisjon. Teised komisjoni ametnikud, kes tunnevad menetluse vastu huvi, võivad osaleda eksperdirühma või selle alamrühmade koosolekutel.

6. Eksperdirühm kinnitab oma töökorra vastavalt komisjoni vastu võetud töökorra standardeeskirjadele. (7)

7. Komisjon võib siseturu ja teenuste peadirektoraadi veebisaidil asjaomase dokumendi algkeeles avaldada eksperdirühma kokkuvõtteid, järeldusi (või osa nendest) või töödokumente.

Artikkel 5

Koosolekute kulud

1. Komisjon hüvitab liikmetele ja vaatlejatele eksperdirühma tegevusega seotud sõidu- ja elamiskulud komisjonis kehtiva korra alusel. Liikmed ei saa nende osutatud teenuste eest tasu.

2. Koosolekute kulud hüvitatakse summade piires, mis on iga-aastase vahendite eraldamise korra kohaselt selleks otstarbeks asjaomasele osakonnale eraldatud.

Artikkel 6

Jõustumine

Käesolev otsus jõustub Euroopa Liidu Teatajas avaldamise päeval.

Brüssel, 30. aprill 2008 Komisjoni nimel komisjoni liige Charlie McCREEVY

(1) KOM(2007) 724 ja lisatud personali töödokument „Algatused jaefinantsteenuste valdkonnas”, SEK(2007) 1520.

(2) KOM(2005) 629 (lõplik).

(3) KOM(2007) 226.

(4) 9171/07 (Presse 97).

(5) P6_TA-PROV(2007)0338/A6-0248/2007.

(6) KOM(2007) 808.

(7) SEK(2005) 1004, III lisa.